
	Razlozi za donošenje akta i ciljevi koji se žele postići savjetovanjem 
	Pravni temelj za donošenje ove Odluke sadržan je u odredbama. Zakona o grobljima (Narodne novine 78/25, 80/25) i članka 35. Statuta Grada Garešnice (Službeni glasnik Grada Garešnica 2/21, 3/25) kojim je propisana nadležnost Gradskog vijeća za donošenje općih akata od interesa za Grad. Ovom se Odlukom cjelovito uređuju prava i obveze u upravljanju grobljima na području Grada Garešnice u pogledu:

Dana 17.5.2025. godine stupio je na snagu novi Zakon o grobljima. Novim zakonom postrožena su pravila u vezi s pravima i obvezama korisnika groblja. Također, novina u zakonu odnosi se i na postupak dodjele i gubitka prava na korištenje grobnog mjesta, čime se povećava pravna sigurnost.

Nadalje, jasnije su propisana prava i obveze jedinica lokalne samouprave i upravitelja groblja, ali i korisnika groblja te je definiran vremenski period između dva ukopa, bilo da se radi o grobu ili o grobnici, koji je u pravilu 10 godina za grob, a za grobnicu 20 godina, ali ako je grobnica građevina u kojoj je moguće odvojeno odlagati odnosno ukapati pokojnike onda taj rok može biti i kraći i njega propisuje JLS.

Novi zakon donosi promjenu kod premještanja cijelih groblja. Prema starom zakonu premještanje groblja bilo je moguće tek nakon 100 godina od posljednjeg ukopa, što je u praksi predstavljalo veliki problem koji je onemogućavao gradnju novih prometnica i drugih infrastrukturnih zahvata. Stoga su novim zakonom propisana nova pravila premještanja groblja, koja su moguća nakon 30 godina, a u slučaju projekata od interesa za Republiku Hrvatsku čak nakon samo deset godina, s obzirom na postojanje napuštenih groblja na kojima više od 30 godina nije bilo ukopa, a koja koče važne infrastrukturne projekte, poput proširenja cesta. O tome odlučuje predstavničko tijelo JLS-a.

Pravo korištenja grobnog mjesta ostaje nasljedno, kao i do sada, ali novi zakon predviđa strožu proceduru nasljeđivanja i ustupanja. Stoga se javnim bilježnicima uvodi obveza da upraviteljima groblja dostavljaju rješenja o nasljeđivanju prava korištenja, a pravo korištenja moći će se ustupiti trećim osobama samo pisanim i javnobilježnički ovjerenim ugovorom.

Predstavničko tijelo jedinice lokalne samouprave dužno je u roku od godine dana od dana stupanja na snagu novoga Zakona donijeti odluku iz članka 9. stavka 10. kojom se uređuju:
· mjerila i kriterije za dodjelu i ustupanje grobnih mjesta na korištenje
· iskopavanje i premještaj posmrtnih ostataka
· ukopi i privremeni ukopi
· način ukopa nepoznatih osoba
· produbljenje groba i premještanje posmrtnih ostataka u grobnici
· održavanje groba i uklanjanja otpada
· veličina, dimenzije, materijal i izgled grobnih mjesta i spomen-obilježja
· uvjeti upravljanja grobljem od strane pravne osobe koja upravlja grobljem
· uvjeti, način i mjesto prosipanja kremiranih posmrtnih ostataka umrle osobe
· uvjeti i mjerila za plaćanje naknade kod dodjele grobnog mjesta i godišnje grobne naknade, kao i mogućnost plaćanja godišnje grobne naknade unaprijed
· uvjeti za ustupanje prava korištenja grobnog mjesta trećim osobama
· mogućnost da pojedini dijelovi groblja služe za ukope članova pojedinih vjerskih zajednica te mogućnost da se na tim dijelovima groblja ukop obavlja uz prethodnu suglasnost predstavnika tih vjerskih zajednica
· mogućnost da dio groblja ustupi drugoj jedinici lokalne samouprave ili da sklopi ugovor o zajedničkom korištenju groblja s drugom jedinicom lokalne samouprave
· mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku grobnicu
· pravila za određivanje naknade za stjecanje opreme i uređaja koji se nalaze na grobnom mjestu bez Korisnika grobnog mjesta
· prekršajne sankcije za prekršitelje odredbi.

Slijedom navedenog, predložene promjene sastoje se u sljedećemu:

1. Definira se obuhvat komunalne infrastrukture groblja. Utvrđuje se da su groblja u vlasništvu Grada Garešnice te se donosi taksativan popis od 19 aktivnih mjesnih i gradskih groblja.
2. Uvodi se obveza Upravitelju groblja da poslovnu dokumentaciju u vezi s upravljanjem grobljem vodi odvojeno od ostalog svog poslovanja, a posebno financijska izvješća.
3. Precizira se da rješenje o dodjeli obvezno mora sadržavati podatke o podnositelju zahtjeva, tehničke podatke o grobnom mjestu, visinu naknade za dodjelu prava korištenja te rok i način njezina plaćanja, kao i obvezu plaćanja godišnje grobne naknade.
4. Definira se da ove poslove obavlja upravitelj groblja odnosno druga pravna ili fizička osoba registrirana za tu djelatnost koja ima pisano ovlaštenje upravitelja.
5. Zajedničke grobnice i ukop nepoznatih osoba:
Propisuje se obveza osiguravanja prostora za zajedničku grobnicu za smještaj posmrtnih ostataka iz grobnih mjesta za koja ne postoji pravo korištenja. Osobe neutvrđenog identiteta umrle na području Grada ukapaju se u pojedinačna grobna mjesta na dijelu koji je za to osiguran.
6.Izričito se propisuje da kremirane posmrtne ostatke osobe nije dopušteno prosipati unutar groblja kao ni izvan groblja.
7. Uskraćuje se odobrenje za izvođenje prijavljenih radova ako ocijeni da će nadgrobni uređaj narušavati vizure groblja (u skladu s mišljenjem nadležne službe) odnosno ako za to grobno mjesto postoji dugovanje po osnovi godišnjih grobnih naknada. Za izvođenje radova plaća se naknada sukladno Cjeniku upravitelja.
9. Definiraju se kriteriji za utvrđivanje visine naknade. Uređuje se obveza plaćanja godišnje grobne naknade za održavanje, a od plaćanja se oslobađaju poginuli hrvatski branitelji iz Domovinskog rata (za jedno ukopno mjesto), nepoznate osobe te osobe čiji je ukop financirao Grad, pod uvjetom da nemaju nasljednika.
10.  Slijedom navedenoga, ovom se Odlukom uređuju prava i obveze u upravljanju grobljima na području Grada Garešnice, uzimajući u obzir potrebu za pravednim postupanjem prema svim obveznicima plaćanja grobnih naknada. Za sve što nije propisano Odlukom primjenjuju se odredbe Zakona o grobljima i podzakonskih akata kojima je uređeno to područje.




Metoda savjetovanja: 
Savjetovanje se provodi javnom objavom na web stranici Grada Garešnice (www.garesnica.eu) putem priloženog obrasca za sudjelovanje u savjetovanju.

Cilj savjetovanja:
Cilj savjetovanja sa zainteresiranom javnošću jest upoznavanje javnosti s predloženim novim tekstom Odluke o grobljima te prikupljanje prijedloga, mišljenja i primjedbi građana i pravnih osoba koji će se detaljno razmotriti prije upućivanja konačnog prijedloga na Gradsko vijeće. O provedenom savjetovanju bit će izrađeno i javno objavljeno Izvješće.

Način sudjelovanja u postupku savjetovanja: 
Popunjeni dokument naziva „Obrazac za sudjelovanje u javnom savjetovanju“ (objavljen na istoj poveznici) moguće je dostaviti Gradu Garešnici na jedan od sljedećih načina:
· Neposrednom predajom obrasca u Gradskoj upravi Grada Garešnice: Garešnica, Vladimira Nazora 20A;
· Slanjem obrasca putem pošte na adresu Gradske uprave Grada Garešnice: Garešnica, Vladimira Nazora 20A;
· Dostavom obrasca na adresu elektroničke pošte Grada Garešnice: grad@garesnica.hr

Razdoblje javnog savjetovanja:
18.8.2026. – 17.9.2026.


Ime i prezime te način kontaktiranja osoba kojoj se sudionici savjetovanja mogu obratiti za dodatne upite u vezi predložene Odluke: 
Josip Vacek, Pročelnik Upravnog odjela za gospodarstvo i komunalni sustav, pismeno na adresu Vladimira Nazora 20A, 43280 Garešnica, putem elektronske pošte: vacek@garesnica.hr ili pozivom na broj 043 675 941. 
Johan Hima, Viši savjetnik za pravna pitanja u Upravnom odjelu za gospodarstvo i komunalni sustav, putem elektronske pošte: johan@garesnica.hr ili pozivom na broj 043 675 940. 

Po završetku savjetovanja, svi pristigli prijedlozi i mišljenja bit će razmotreni te prihvaćeni ili neće biti prihvaćeni, odnosno bit će primljeni na znanje uz obrazloženja koja su sastavni dio Izvješća o savjetovanju s javnošću. Anonimni, uvredljivi i irelevantni komentari neće se objaviti.

